钦定古今图书集成/明伦汇编/氏族典/第271卷 > 王霆
## 钦定古今图书集成/明伦汇编/氏族典/第271卷 > 王霆

按《宋史王霆传》：“霆字定叟，东阳人。高大父豪，帅众诛
方腊，以功补官。霆少有奇气，嘉定四年中绝伦异等。
乔行简考艺别头，喜曰：‘吾为朝廷得一帅才矣’。”授承
节郎，从军于鄂。帅锺兴嗣戍边，请于枢密院，以霆为
随军都钱粮官。总领綦奎委霆专一教阅，总效军，寻
委帅师守御黄州，沿江制置副使李𡌴辟置幕下。理
宗即位，特差充浙西副都监。镇江都统赵胜辟为计
议官，差知应州。召试，为阁门舍人，升武功大夫，出知
濠州，寻差知安丰军。臣僚上言：“王霆在濠，人甚安之，
不宜轻易。”诏再任濠，职事修举，特转横班。诸使交荐
之。北兵至浮光，其民奔遁，朝论以为霆可守之，乃知
光州。再授阁门舍人，寻为达州刺史、右屯卫大将军寻迁淮西马步军副总管、提举崇禧观、知高邮军。流
民弟邦杰聚众三千人为盗，霆剿其渠魁，馀党悉散。
时议出师和者甚多，霆以为“莫若遣间探觇敌情，如
不得已然后行之。”诸军毕行，惟高邮迟之。由是与时
迕而谗者益众。提举云台观。制置使董槐、邓泳交荐
之，差知寿昌军，改蕲州，卒。